ന്യൂസ് ചാനല് ഒരുക്കി ഊരൂട്ടമ്ബലം ശ്രീ സരസ്വതി വിദ്യാലയത്തിലെ വിദ്യാര്ഥികള് കാട്ടാക്കട: വിദ്യാര്ഥികള്ക്ക് സ്വന്തമായൊരു ന്യൂസ് ചാനല്. മുതിര്ന്ന വാര്ത്ത അവതാരകയെ പോലെ ഒരു വിദ്യാര്ഥിനി അവതരിപ്പിക്കുന്ന ന്യൂസ് ബുള്ളറ്റിന്. ഊരൂട്ടമ്ബലം ശ്രീ സരസ്വതി വിദ്യാലയത്തിലെ വിദ്യാര്ഥികളുടെ ന്യൂസ് ചാനലാണിത്. വാര്ത്തകള് വായിക്കുന്നത് മാത്രമല്ല ബുള്ളറ്റിനുകള് ഷൂട്ട് ചെയ്യുന്നത് മുതല് എഡിറ്റ് ചെയ്ത് പ്രേക്ഷകരിലേക്ക് എത്തിക്കുന്ന ദൗത്യം വരെ ഏറ്റെടുത്തിരിക്കുന്നതും സ്കൂള് കുട്ടികളാണ്. അധ്യയനം ക്ലാസ് മുറികളില് നിന്നും ഡിജിറ്റലായി മാറുകയും ദൃശ്യമാധ്യമങ്ങളുടെ പ്രാധാന്യം കുട്ടികളടക്കം തിരിച്ചറിയുകയും ചെയ്യുന്ന ഈ കാലഘട്ടത്തിലാണ് മാറനല്ലൂരിലെ ഊരുട്ടമ്ബലം ശ്രീസരസ്വതി വിദ്യാലയത്തിലെ വിദ്യാര്ഥികള് സ്വന്തമായൊരു ന്യൂസ് ചാനല് ആരംഭിച്ച് അധ്യാപകരെയും രക്ഷകര്ത്താക്കളെയുമടക്കം അമ്ബരപ്പിച്ചിരിക്കുന്നത്. ഈ കോവിഡ് കാലത്ത് അരങ്ങിലും അണിയറയിലും വിദ്യാര്ഥികള് നേതൃത്വം നല്കുന്ന ചാനല് അനുദിനം ഹിറ്റായിക്കൊണ്ടിരിക്കുകയാണ്. സ്കൂളിന്റെ നേതൃത്വത്തിലുള്ള സരസ്വതി വിദ്യാലയമെന്ന യൂട്യൂബ് ചാനലിലെ വീഡിയോ എഡിറ്റ് ചെയ്യുന്ന പ്ലസ്ടു വിദ്യാര്ഥികളായ കൃഷ്ണനുണ്ണിയും ശിവയുമാണ് ഈ വാര്ത്താചാനലിന് നേതൃത്വം നല്കുന്നത്. ഇവരുടെ വീഡിയോ എഡിറ്റിംഗ് കഴിവിനെ പറ്റി അറിഞ്ഞ പ്രിന്സിപ്പല് എം.ടി. ജയദേവനാണ് ഇത്തരമൊരു ആശയം ആദ്യമായി അവതരിപ്പിച്ചത്. ഇംഗ്ലീഷ് അധ്യാപികയും ക്ലാസ് ടീച്ചറുമായ ജിഷയും പിന്തുണച്ചതോടെ വിദ്യാര്ഥികള് ഈ ദൗത്യം ഏറ്റെടുത്ത് മുന്നോട്ടുവരുകയായിരുന്നു. വിദ്യാര്ഥികള് ഓരോ ദിവസത്തേയും പ്രധാനവാര്ത്തകള് തെരഞ്ഞെടുത്ത് പ്രിന്സിപ്പലിനും അധ്യാപികയ്ക്കും അയച്ചുകൊടുക്കും. അതില് നിന്ന് അവര് തെരഞ്ഞെടുക്കുന്ന വാര്ത്തകള് വായിക്കാനാകുന്ന രൂപത്തിലാക്കി വാര്ത്ത അവതരിപ്പിക്കുന്ന വിദ്യാര്ഥിക്ക് വാട്സ് ആപ്പിലൂടെ നല്കും. വിദ്യാര്ഥി വീട്ടില്വച്ച് വാര്ത്തകള് വായിച്ച്, അത് മൊബൈല് ഉപയോഗിച്ച് ഷൂട്ട് ചെയ്ത് എഡിറ്റര്മാര്ക്ക് അയയ്ക്കും. ആ വീഡിയോ എഡിറ്റ് ചെയ്ത് സാങ്കേതികതികവോടെ ബുള്ളറ്റിനാക്കി മാറ്റുന്നത് കൃഷ്ണനുണ്ണിയും ശിവയുമാണ്. അന്തര്ദേശീയ ദേശീയ സംസ്ഥാന പ്രാദേശിക വാര്ത്തകള് കൂടാതെ സ്കൂളിലെ വാര്ത്തകളും ഈ ബുള്ളറ്റിനുകളില് ഉള്പ്പെടുത്തുന്നുണ്ട്. വിദ്യാര്ഥികളുടെ കഴിവുകള് പൊതുസമൂഹത്തിലെത്തിക്കാനും ഈ വേദി അവര് ഉപയോഗിക്കുന്നു. സ്കൂളിന്റെ യൂട്യൂബ് ചാനല് വഴിയും വാട്സ് ആപ് ഗ്രൂപ്പുകളിലൂടെയുമാണ് ബുള്ളറ്റിന് പ്രേക്ഷകരിലേയ്ക്ക് എത്തിക്കുന്നത്. അതിന് വേണ്ടിയുള്ള സാങ്കേതിക സഹായവുമായി സ്കൂള് പിആര്ഒ അനൂപും രംഗത്തുണ്ട്. ഓരോ ദിവസവും ഓരോ വിദ്യാര്ഥിയാണ് വാര്ത്ത അവതരിപ്പിക്കുന്നത്. കുട്ടികളുടെ ന്യൂസ് ബുള്ളറ്റിന് വലിയ കാഴ്ച്ചക്കാരാണുള്ളതെന്ന് സ്കൂള് അധികൃതരും പറയുന്നു.